Η **Πτήση 954 της Ολυμπιακής Αεροπορίας** είχε τραγική κατάληξη όταν το αεροσκάφος τύπου *Douglas DC-6B* και με το όνομα *ISLAND OF KERKYRA*, συνετρίβη σε βουνό κοντά στην Κερατέα στις 8 Δεκεμβρίου 1969. Όλοι οι επιβαίνοντες (85 επιβάτες και 5 μέλη του πληρώματος). σκοτώθηκαν κατά τη συντριβή.

Ιστορικό
--------

Επρόκειτο για προγραμματισμένη πτήση μεταφοράς επιβατών εσωτερικού από τα Χανιά της Κρήτης προς την Αθήνα. Ενώ η πτήση ήταν σε προσέγγιση προς την Αθήνα και έχοντας ήδη ενεργοποιήσει το σύστημα προσγείωσης, το αεροσκάφος προσέκρουσε στο Όρος Πάνειο, σε υψόμετρο 2.000 ποδών. Κατά τη στιγμή της συντριβής έβρεχε και έπνεαν ισχυροί άνεμοι.

Το δυστύχημα ήταν το πιο θανατηφόρο αεροπορικό δυστύχημα στην ελληνική ιστορία μέχρι τη συντριβή της πτήσης 522 της αεροπορικής εταιρείας Ήλιος το 2005, με 121 νεκρούς. Εξακολουθεί να είναι το πιο θανατηφόρο αεροπορικό ατύχημα στην ιστορία της Ολυμπιακής Αεροπορίας, αλλά και το πιο θανατηφόρο ατύχημα που αφορά αεροσκάφος τύπου *Douglas DC-6*.

Φύλλο εφημερίδας που αναφέρει το δυστύχημα της Ολυμπιακής Αεροπορίας στην Κερατέα.

Αιτία
-----

Η επιτροπή διερεύνησης του ατυχήματος συστάθηκε με την υπ'αριθμ. 42576 / 69 απόφαση και μεταξύ των μελών της περιελάμβανε και τον Μηχανικό Αεροσκαφών της ΟΑ, Δημήτριο Βέργο.

Η επιτροπή αποφάνθηκε ότι το ιπτάμενο πλήρωμα του θαλάμου διακυβέρνησης είχε παρεκκλίνει από τη σωστή διαδρομή και είχε κατέβει κάτω από το ελάχιστο ασφαλές υψόμετρο, ενώ πραγματοποιούσε προσέγγιση *ILS* (*Instrument Landing System*), δηλαδή διαδικασία προσγείωσης με όργανα.

Μνημόνευση
----------

Τον Απρίλιο του 2019 το Πολιτιστικό Κέντρο Εργαζομένων Ολυμπιακής Αεροπορίας (ΠΟΛ.Κ.Ε.ΟΑ) τοποθέτησε στο σημείο του δυστυχήματος, μαρμάρινο σταυρό και στη βάση του, μαρμάρινη αναμνηστική πλάκα.

Σημειώσεις
----------

1. ↑  Εκ των μελών του πληρώματος θαλάμου επιβατών ήταν και οι ιπτάμενες συνοδοί Μαρίνα Μάσχα και Μάρθα Πιταούλη.
2. ↑  Ένας από τους θανόντες, ήταν και ο Μανούσος Τζιγκουνάκης / Ηλεκτρολόγος - Ψυκτικός από τα Χανιά, ο οποίος κατά τραγική ειρωνεία, στις 8 Δεκεμβρίου 1966 είχε γλυτώσει από την τραγωδία του «Ε/Γ-Ο/Γ Ηράκλειον» στη Φαλκονέρα.
3. ↑  Στην πτήση επέβαιναν και τρία μέλη του τεχνικού κλάδου της ΟΑ, οι: Φανούριος Καργάκης, Δημήτριος Παπαδομιχελάκης και Άλκης Παπαγεωργίου.
4. ↑  Διευθυντής ΟΑ Χανίων ήταν ο Νικόλαος (Νίκος) Στεφ. Κυριακόπουλος (Αλεξάνδρεια, 27 Μαΐου 1945 — Αθήνα, 14 Ιουλίου 2017).

Παραπομπές σημειώσεων
1. ↑  Χρήστος Φακίνος, *Η γυναίκα στην αεροπορία*, Τα δικά μας φτερά (περιοδικό του Σ.Σ. Αεροπορικών Επιχειρήσεων), τεύχος 159, Ιανουάριος-Φεβρουάριος 2016
2. ↑  , ανακτήθηκε στις 13 Δεκεμβρίου 2018
3. ↑  Δημήτρης Βέργος (2020). «Τα αεροπορικά δυστυχήματα». *Τα δικά μας φτερά* **187** (Σεπτέμβριος / Οκτώβριος): 25. doi:, ανακτήθηκε στις 11 Νοεμβρίου 2020.

Παραπομπές
----------

1. 1 2  Δημήτρης Βέργος (2020). «Τα αεροπορικά δυστυχήματα». *Τα δικά μας φτερά* **187** (Σεπτέμβριος / Οκτώβριος): 25.
2. ↑  «Aircraft accident Douglas DC-6B SX-DAE Athens». Αρχειοθετήθηκε από το πρωτότυπο στις 24 Δεκεμβρίου 2013. Ανακτήθηκε στις 29 Ιανουαρίου 2015.
3. ↑  Gero, David (1996). *Aviation Disasters Second Edition*. Patrick Stephens Limited. σελ. 91.
4. ↑  
«Το ΠΟΛΚΕΟΑ στην Κερατέα, επίσκεψη μνήμης στον χώρο της αεροπορικής τραγωδίας». *Άλλη Πτήση* **97** (Απρίλιος / Μάιος / Ιούνιος). 2019.

Εξωτερικοί σύνδεσμοι
--------------------

* 1969 Keratea Olympic Airlines DC-6 crash at AirDisaster.com Αρχειοθετήθηκε 2012-12-11 at Archive.is
* ΟΛΥΜΠΙΑΚΗ - ΤΡΑΓΙΚΟ ΔΥΣΤΥΧΗΜΑ

Συντεταγμένες: 37°48′N 23°58′E﻿ / ﻿37.800°N 23.967°E﻿ / 37.800; 23.967